b'\n_START_ARTICLE_\nLudvika\n_START_SECTION_\nHistorie\n_START_PARAGRAPH_\nDet statlige jernverket Gustav Vasa etablerte ved Ludvika omkring 1550 gikk i 1726 over i privat eie. Ved slutten av 1700-tallet vokste bebyggelsen ved bruket. Mot slutten av 1800-tallet gikk det nedover med jernproduksjonen og den opph\xc3\xb8rte i 1890-\xc3\xa5rene. Ludvika fikk i 1879 jernbaneforbindelse til G\xc3\xb6teborg og i 1900 til Stockholm._NEWLINE_Fra 1900 opplevde Ludvika vekst basert p\xc3\xa5 elektroindustri. Elektriska Aktiebolaget Magnet, som senere ble til ASEA-Ludvikaverken og en del av ABB, ble etablert i 1900._NEWLINE_Ludvika fikk status som municipalsamh\xc3\xa4lle i 1901 og ble k\xc3\xb6ping i 1915. Bystatus kom i 1919.\n_START_SECTION_\nN\xc3\xa6ringsliv\n_START_PARAGRAPH_\nPer 2013 sysselsatte ABB rundt 2500 personer i Ludvika, det samme som antallet kommunalt sysselsatte. Landstinget og Spendrups Bryggeri var andre store arbeidsgivere.'